Line Barfod (EL), 2005-03-18:
Det er jo svært at have noget imod et forslag, hvor der står, at man gør tingene nemmere for borgerne.
Det vil de fleste nok gerne være med til.
Men som andre har været inde på, er der nogle usikkerheder med hensyn til, hvor meget nemmere det egentlig bliver for borgerne.
Bliver der i virkeligheden mere bureaukrati, fordi mange af sagerne alligevel skal sendes tilbage til politiet?
Det er noget af det, vi ser frem til at se nogle af svarene på fra Justitsministeriet, også under udvalgsarbejdet.
Jeg går ud fra, at noget af det, der er baggrunden for, at man fra regeringens side har valgt ikke at lave et lovforslag om, at man nu lægger tingene ud, men alene om, at man nu giver ministeren bemyndigelse til at kunne lægge tingene ud, er, at man gerne vil have de her ting afklaret, før man tør lægge dem ud.
Det synes jeg sådan set vidner om, at man ikke er helt sikker på, hvordan det præcis skal foregå, og på, om man nu har foretaget alle de overvejelser, som man bør gøre.
I forhold til spørgsmålet om datasikkerhed synes jeg selvfølgelig, det er positivt, at man har lyttet så meget til Datatilsynet, at man siger, at kommunerne ikke får kendskab til begrundelsen for, hvorfor en borger eventuelt er registreret som, at vedkommende ikke umiddelbart skal have pas eller kørekort, men at kommunen bare får at vide, at politiet afslår at give pas eller kørekort.
Det, som jeg er lidt nervøs for, er hele ideen om de her borgerservicecentre, hvor folk skal henvende sig: Man står i køen til kvikskranken eller kvikskrankepaverne med fru Anne Baastrups ord sammen med dem, der skal ansøge om tilladelse til carport, og dem, der har et hjerneskadet barn, og dem, der skal have ændret i forskudsopgørelsen og de der hundrede sytten andre ting, vi alle sammen skal kunne få løst nede ved kvikskranken, og skal have sit nye kørekort eller pas.
Så siger sagsbehandleren: Det skal jeg nok finde ud af, og begynder at taste ind.
Derefter siger vedkommende: Der er en anmærkning, så det kan jeg ikke give, vi må lige have det over til politiet for at se, om du muligvis er efterlyst, eller hvad det nu ellers kunne være.
Det er ikke så sjovt, når man står der i køen nede ved kvikskranken.
Jeg tror næsten, at det vil være endnu værre, end hvis man står nede i supermarkedet og ens dankort er overtrukket eller man ikke har fået pengene med, eller hvad det nu kan være.
Så jeg synes, man lige skal overveje, hvordan de her ekspeditioner egentlig skal foregå nede ved kvikskranken, og så i øvrigt overveje det samme problem, som vi har haft i alle de lovforslag, hvor vi har haft noget, der skulle foregå nede ved kvikskranken: Hvordan forestiller man sig, at de mennesker, som skal sidde der og svare på det hele, skal være uddannet?
De skal både kende reglerne for pas og kørekort og årsopgørelser og forskudsopgørelser og handicappede børn og carporte og alle de mange andre ting, man kan være i kontakt med det offentlige om.
Jeg har svært ved at forestille mig dem, der skal kunne det hele, og derfor håber jeg, at vi kan få afklaret noget mere om, hvordan det helt konkret er, man forestiller sig det.
Skal man sikre sig, at en af de HK’ere, der i dag sidder hos politiet og varetager de her opgaver, skal flyttes ned og sidde ved kvikskranken, så det er en, der har forstand på det, eller hvordan forestiller man sig helt konkret, at det skal foregå?
Indtil vi har fået afklaret det, kan vi ikke melde ud, om vi støtter det eller ej.